text: GPS-sporing: Havetraktor sporet til Kiel
  20 april 2012 kl. 16.47
  Geert Møller Jensen er glad for den lille dims, som han købte for halvanden uge siden. Dimsen har nemlig sporet hans stjålne havetraktor til Kiel.
  Flere og flere bekoster GPS-sporing til landbrugs- og haveredskaber. Landmand Geert Møller Jensen i LØgumkloster har netop forsynet sin havetraktor og en såkaldt ATV med sporingsudstyr. De to køretøjer har en værdi af 150.000 kr. 
  Og så blev de stjålet. Men på computeren kunne han se, at de befandt sig i Kiel - og med politiet i Padborg som hjælpere - er de bragt til veje igen. 
  - Det er kun 8 dage siden, jeg fik dem sat i. Jeg har ikke engang betalt regningen endnu, fortæller Geert Møller Jensen til TV SYD.
  